‏יום רביעי ח' בשבט התשע"ה  
28 בינואר 2015

**המעשה באילפא ורבי יוחנן  
  
קטע ממסכת תענית, עמוד 15 בחוברת**

הקטע מופיע במסכת תענית העוסקת בצומות שתיקנו בתקופת בצורת כדי להתעורר לתשובה וכפרה, כדי להסיר את גזירת הבצורת.  
אילפא ורבי יוחנן היו יושבים בישיבה ומשננים דברי תורה. בשלב מסוים נעשתה פרנסתם דחוקה. אמרו: נקום ונלך ונעשה עסקים ונקיים בעצמנו את הפסוק ״אפס (=ואמנם), כי לא יהיה בך אביון״. הלכו וישבו מתחת לגדר רעועה ואכלו את לחמם.  
באו שני מלאכי השרת (אפשר לפרש שאילו שני קולות ששומע רבי יוחנן בתוך תוכו, מלאכים שמשרתים את הק״בה) ואמר אחד מהם לחברו: נשליך עליהם גדר זו ונהרגם, משום שהם מניחים (עוזבים) חיי העולם הבא (לימוד תורה, עיסוק ברוח), ועוסקים בחיי שעה (פרנסה, צבירת הון).  
אמר לו המלאך האחר: עזוב אותם, כי אחד מהם עוד יזכה להיות גדול בתורה ("דקיימא ליה שעתא"=עומדת לו השעה). רבי יוחנן שמע את השיחה, אילפא לא שמע.  
רבי יוחנן שאל את אילפא: האם שמעת משהו? ואילפא ענה: לא. הסיק רבי יוחנן: מכיוון שאני שמעתי, ואילפא לא שמע, משמע ששעת הגדולה (בתורה) ממתינה לי. אמר רבי יוחנן לאילפא: אני חוזר ללמוד, ואקיים בעצמי את הפסוק "כי לא יחדל אביון מקרב הארץ" (אני מוכן להיות עני ואביון כדי להתגדל בתורה).  
רבי יוחנן חזר ללמוד ואילפא הלך לעסקיו. לאחר זמן מלך רבי יוחנן (נהיה ראש ישיבה), ואילפא חזר לאותו מקום לאחר שעסק בעסקים.  
אמרו לאילפא: אם היית יושב וגורס, לא היה מולך מר. למשפט זה שני פירושים שונים (ראה תוספות דיבור המתחיל "אמרו"):

1. אילו היית נשאר לשבת וללמוד, האם לא היית אתה מתמנה לראש הישיבה?!
2. אילו אתה היית נשאר לשבת וללמוד, לא היה רבי יוחנן מולך. אלא אתה.

כך או כך, המשפט מביע הכרה ביכולותיו הגבוהות של אילפא, שנחשב כשרוני יותר מרבי יוחנן. כאן רומז המספר שלא די בכישרון המולד כדי להצליח בלימודים ולהגיע לגדולה בתורה, אלא נחוצה השקעה רבה ורצון פנימי, ולכן רבי יוחנן הוא זה ש"מלך".

הלך אילפא ו"תלה את עצמו" – עלה לראש תורן ספינה, ואמר: אם ישאל אותי מישהו על הלכה כלשהי שבמשניות רבי חייא ורבי אושעיא (שניהם סידרו משניות חיצוניות על פי משנת רבי), ואני לא אצליח למצוא משנה מקבילה (במשנת רבי יהודה הנשיא), אני מפיל את עצמי מראש התורן וטובע!  
הוא היה משוכנע שלמרות שעזב את הלימוד בישיבה, עדיין הוא שולט בכל הילכות התושב"ע.  
בא זקן אחד (סבא) ושנה לו: אדם שאומר לפני מותו לאיש נאמן תנו שקל לבניי כל שבוע ("בשבת"), אך מכיוון שיש לו הרבה בנים, הקצבה שנתן אינה מספיקה והם זקוקים לסלע (=מטבע שערכו כפול משקל), נותנים להם סלע (מניחים שלו היה המת יודע שלא יסתדרו עם שקל, היה מאשר זאת, והסיבה שציווה לתת שקל היא כדי לזרז אותם לעסוק במסחר וכד' כדי לא יהיו תלויים אך ורק בקצבה הזו).

ואם אמר האב "אל תתנו להם, אלא שקל" (רק שקל) – אין נותנים להם, אלא שקל (שקל בלבד). ואם אמר האב "תנו שקל לבניי בשבת, ואם ימותו בניי יירשו אנשים אחרים את רכושי" – אין נותנים לבנים אלא שקל, כי רצונו הוא להשאיר רכוש גם לאחרים.  
אילפא צריך למצוא מקור מקביל במשנה. אמר לו אילפא: הלכות אלו הן של רבי מאיר שאמר במשנה (במסכת כתובות) "מצווה לקיים דברי המת" (אילו לא הייתה "מצווה לקיים דברי המת", היו נותנים לבנים את כל הקצבה שראויה להם למחייתם, אפילו יותר משקל, שהרי כל הממון הוא שלהם ואין לאחרים בו כלום בחיי הבנים. אך מכיוון שאנו רוצים לקיים את דבריו, שיירשו אחרים לאחר מות הבנים, אנו מקמצים את הקצבה לבנים כדי שיישאר ליורשים).

**תודה למאי ורט וגל יוסף (תשע"ה)**